Document ID: 31986R3829

31986R3829
L 356/5
JURNALUL OFÍCIAL AL UNIUNII EUROPENE
REGULAMENTUL (CEE) NR. 3829/86 AL COMISIEI
din 15 decembrie 1986
privind clasificarea anumitor mărfuri în cadrul poziției 44.15 din Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 97/69 al Consiliului din 16 ianuarie 1969 privind măsurile care trebuie luate pentru aplicarea uniformă a nomenclaturii Tarifului Vamal Comun (1), astfel cum a fost modificat ultima dată prin Regulamentul (CEE) nr. 2055/84 (2), în special articolul 3,
întrucât, pentru a asigura aplicarea uniformă a nomenclaturii Tarifului Vamal Comun, trebuie să se adopte dispoziții privind clasificarea unui panel cu o lungime de 1 981-2 400 milimetri, o lățime de 762-1 220 milimetri și o grosime de aproximativ 44 milimetri, care este alcătuit dintr-un miez de material lemnos cuprins între două foi de placaj, cu trei straturi fiecare, acest panel având cele două margini lungi (eventual furniruite) și, după caz, o singură margine scurtă sau ambele margini scurte (eventual furniruite, de asemenea) alcătuite în special dintr-o singură piesă din lemn denumită „șipcă”, fără ca acest panel să fi fost supus altor prelucrări;
întrucât Tariful Vamal Comun anexat la Regulamentul (CEE) nr. 950/68 al Consiliului (3), astfel cum a fost modificat ultima dată prin Regulamentul (CEE) nr. 3129/86 (4), prevede la poziția 44.15, între altele, lemn furniruit sau placaj, chiar cu adaos de alte materiale, și la poziția 44.23 lucrările de tâmplărie și piesele de dulgherie pentru construcții; întrucât aceste poziții pot fi luate în considerare pentru clasificarea respectivului panel;
întrucât acest panel nu prezintă nici o caracteristică, în afară de forma dreptunghiulară și de grosime, care să indice că va fi utilizat ca ușă; întrucât, de asemenea, nu sunt suficiente numai această formă dreptunghiulară și numai această grosime pentru a justifica aplicarea regulii generale nr. 2 litera (a) pentru interpretarea nomenclaturii Tarifului Vamal Comun (articole incomplete sau neterminate), având în vedere în special faptul că respectivul panel poate fi utilizat, în aceeași stare, în alte scopuri decât fabricarea unei uși; întrucât acest panel nu este suficient de prelucrat pentru a justifica clasificarea la poziția 44.23 ca ușă nefinisată; întrucât, în consecință, el trebuie clasificat la poziția 44.15 din Tariful Vamal Comun;
întrucât măsurile prevăzute de prezentul regulament sunt conforme cu avizul Comitetului pentru Nomenclatura Tarifului Vamal Comun,
ADOPTĂ PREZENTUL REGULAMENT:
Articolul 1
Panelul cu o lungime de 1 981-2 400 milimetri, o lățime de 762-1 220 milimetri și o grosime de aproximativ 44 milimetri, care este alcătuit dintr-un miez de material lemnos cuprins între două foi de placaj, cu trei straturi fiecare, acest panel având cele două margini lungi (eventual furniruite) și, după caz, o singură margine scurtă sau ambele margini scurte (eventual furniruite, de asemenea) alcătuite în special dintr-o singură piesă din lemn denumită „șipcă”, fără ca acest panel să fi fost supus altor prelucrări, trebuie să fie clasificat în Tariful Vamal Comun la poziția menționată mai jos:
44.15
Lemn furniruit sau placaj, chiar cu adaos de alte materiale; lemn marchetat sau încrustat.
Articolul 2
Prezentul regulament intră în vigoare în a douăzeci și una zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 1986.

Labels: 3
1